**INŽENIRKA LETA 2019**
Sporočilo za javnost,
8. januar 2020

**Utemeljitev izborne komisije**

**Prejemnica naziva Inženirka leta 2019 je dr. Aida Kamišalić Latifić, raziskovalka in predavateljica na Fakulteti za elektrotehniko, računalništvo in informatiko Univerze v Mariboru.**

**Od begunskega centra do doktorskega naziva**Mlado Aido je v 90. letih iz Bosne in Hercegovine v Slovenijo pregnala vojna. Misel: *»Lahko ti vzamejo vse, razen znanja*,« je postala njeno temeljno vodilo. Pridobivanje znanja jo je vodilo od begunskega centra in šole preko Prve mariborske gimnazije do Fakultete za elektrotehniko, računalništvo in informatiko na Univerzi v Mariboru. V akademskem okolju je kasneje našla tudi svoj poklicni dom.

Ustvarjalno žilico je Aida izkazovala že kot študentka. Učne obveznosti je dopolnjevala z delom v študentskem svetu, različnih komisijah in v senatu fakultete. Za uspešno raziskovalno delo je prejela priznanje fakultete in leta 2003 pridobila diplomo univerzitetne diplomirane inženirke. 11 let pozneje je z disertacijo na področju medicinske informatike postala doktorica znanosti s področja računalništva in informatike.

**Z raziskovanjem tehnologije veriženja blokov do mednarodnega patenta**Z akademskim delom Aida danes uspešno sooblikuje mednarodne projekte. Kot raziskovalka se v zadnjem času ukvarja s tehnologijo veriženja blokov, kjer ima kot soizumiteljica registriran patent v Sloveniji in vloženo soavtorsko prijavo mednarodnega patenta.

**Mama, nogometašica in pobudnica družbene iniciative za dekleta**Poleg strokovnih dosežkov in z izjemno življenjsko zgodbo Aida navdihuje tudi s svojo osebnostjo. Je mati dveh otrok in članica ženske nogometne ekipe ter je ob tem tudi družbeno angažirana. Je članica pobude *Ladies in Informatics* in prispeva k oblikovanju dekletom prijaznega delovnega okolja na Inštitutu za informatiko. S širino duha v vsakem delu svojega življenja deluje za skupno dobro.

Aida je zgled, kam pripeljejo ambicija, pogum in vztrajnost, če pot osvetljuje svetilnik znanja in zaupanje vase. Izborna žirija Inženirke leta 2019 Aidino življenjsko zgodbo prepoznava kot navdih mladim, da sledijo svojim inženirskim sanjam – četudi so razmere, v katerih sanjarijo, zahtevne.

Video pogovor z Inženirko leta 2019: <https://www.youtube.com/watch?v=Qcdgrr9GNF8&t=4s>.